དེ་ནས་ཡང་དྲང་སྲོང་ཡིད་ལས་སྐྱེས་ཀྱིས་འདི་སྐད་ཅེས་ཞུས་སོ།།ཀྱེ་སྟོན་པ་དྲང་སྲོང་རིག་པའི་ཡེ་ཤེས་ལགས།།ཁྱད་པར་གསོ་ཚུལ་མདོར་བསྟན་རྣམ་དགུ་པོ།།དེ་དག་རྒྱས་པར་བཀྲོལ་ན་ཇི་ལྟར་ལགས།།འཚོ་མཛད་སྨན་པའི་རྒྱལ་པོས་བཤད་དུ་གསོལ།།ཞེས་ཞུས་པ་ལས།སྟོན་པས་གསུངས་པ།ཀྱེ་དྲང་སྲོང་ཆེན་པོ་ཉོན་ཅིག།ཁྱད་པར་གསོ་ཚུལ་རྒྱས་པར་བཤད་པ་ནི།།དང་པོར་ནད་རྟགས་དཔྱད་ལ་ཐེ་ཚོམ་ན།།རླུང་གི་ནད་ལ་སད་མདའ་སྲེ་ལོང་ཐང༌།།མཁྲིས་པའི་ནད་ལ་སད་མདའ་ཏིག་ཏའི་ཐང༌།།བད་ཀན་ནད་ལ་སད་མདའ་རྒྱམ་ཚྭ་གསུམ།།ཕོ་ལོང་གཉན་སྲིན་སད་མདའ་བྱ་ཁྱུང་ལྔ།།ཁྲག་འཁྲུག་རླུང་གཟེར་སད་མདའ་མ་ནུ་བཞི།།སྦྱར་བའི་དུག་ལ་སད་མདའ་སྡུད་སྨན་བཏང༌།།ཚ་གྲང་འདྲེས་པའི་སད་མདའ་གོམས་པ་བསྟེན།།བཤལ་གྱི་སད་མདའ་སྣ་སེལ་འཁྲོག་ཐང་བཏང༌།།མེ་བཙའི་སད་མདའ་སྣུམ་ལྡན་དྲོད་དུགས་དང༌།།གཏར་གའི་སད་མདའ་རྡོ་གྲང་ཆུ་ལྕག་བྱ།།རྣག་གི་སད་མདའ་མེ་ཐུར་མིག་ཅན་བརྡེག།གཞན་ཡང་ནད་དེ་འདི་ཡིན་སྙམ་པ་ཡི།།གཉེན་པོའི་སྦྱོར་བ་ཆུང་ངུའི་སད་མདའ་བསྟེན།།འཁྲིག་དང་ལྡན་པའི་ལྟར་སྣང་ཀུན་བསྡུར་ལ།།གཉེན་པོ་གང་ལེན་དེ་ཉིད་བཅོས་པ་གཅེས།།ཁ་དམར་མི་སྨྲ་ཁ་ཅོལ་ཆུང་བར་འགྱུར།།འདི་དུས་གསལ་བར་མི་སྒྲོག་བྱིངས་པོར་སྨྲ།།ནད་ལ་ངེས་པ་བརྙེད་ཅིང་གདེངས་ཐོབ་ན།།ནད་དེ་འདི་ཡིན་རྒྱུ་རྐྱེན་འདི་ཡིས་སྐྱེད།།ད་ལྟ་འདི་ན་མཐའ་གཞུག་འདི་རུ་འགྱུར།།བཅོས་ཀ་འདི་བྱེད་དུས་ཚོད་འདི་ནས་སོས།།ཡང་ན་མི་ཐུབ་འཆི་བའི་དུས་ཚིགས་བོར།།སྤོ་དར་འཕྱར་བཞིན་ཀུན་གྱིས་གོ་བར་སྨྲ།།གཉེན་པོ་ཐོག་ཏུ་མི་འབབ་ལམ་གཞུག་དཀའ།།མ་སྨིན་ཚ་བའི་གཉེན་པོ་གྲོགས་ཐོག་འབབ།།གྲོགས་འཕེལ་བས་ནི་ཚ་བ་ཉིད་འཕེལ་བྱེད།།དེ་ཕྱིར་བད་རླུང་གྲོགས་དེ་ཐང་གིས་དབྱེ།།ནད་ཁྲག་ཟུངས་ཁྲག་འོ་མ་ཆུ་འདྲེས་འདྲ།།འབྲས་བུ་གསུམ་གྱིས་ཁྲག་ངན་ཕྱེ་ལ་གཏར།།དེ་ལྟར་མ་ཕྱེད་ནད་ལུས་ཟུངས་ལ་གནོད།།བད་ཀན་དུག་ཚད་བྱེར་བ་བསྡུས་ལ་བསད།།མ་འདུས་གཉེན་པོས་མི་གསོད་སླར་འགྲམས་འགྱུར།།གབ་ཚད་གྲང་བའི་མགོ་ཕུར་དྲོད་ཀྱིས་བཤུ།།ཅི་ཕྱིར་གྲང་བས་གཉེན་པོ་ལེན་མི་འགྱུར།།མ་ཞུའི་ནད་ཀུན་སྨིན་དང་དྲོད་སྐྱེད་སྨན།།རྩེ་བཅིལ་རྟགས་ཐོབ་གང་ཉེའི་ལམ་ནས་སྦྱང༌།།བཤལ་གྱི་སྔོན་འགྲོ་སྨན་གྱིས་ནད་ཀུན་སློང༌།།ནད་མ་ལྷོངས་ན་འཁྱག་ཐོག་ཆུ་འབེབས་འདྲ།།སྨན་པ་གཞན་གྱིས་སྔར་བཅོས་ནད་དེ་ལ།།དམན་ནམ་ལོག་གམ་ལྷག་གམ་ལེགས་བརྟགས་ལ།།དམན་པས་ནད་མ་ཞི་ན་གཉེན་པོ་བསྐྱེད།།ལོག་ནས་ནད་སྟོབས་སྐྱེས་ན་སྦྱོར་བ་བསྒྱུར།།ལྷག་ནས་ནད་གཞན་ལངས་ན་གང་ལངས་མནན།།ཚ་བ་སྟོབས་ཅན་ནད་ལ་ཆུ་བཞི་དབབ།།ག་བུར་རྩེ་ཆུང་སྨན་དང་དཔྱད་ཀྱི་ཆུ།།ཁ་ཟས་ཡེན་ལ་གཏད་པ་ཟས་ཀྱི་ཆུ།།བསིལ་སར་སྡོད་པ་སྤྱོད་ལམ་ཆུ་ཡིས་བཅོས།།གྲང་བ་སྟོབས་ཅན་ནད་ལ་མེ་བཞི་སྤོར།།དྲོད་དགུ་སྦྱར་བ་སྨན་གྱི་མེ་ཡིན་ཏེ།།མེ་བཙའ་དཔྱད་མེ་དྲོད་བཅུད་ཟས་ཀྱི་མེ།།གནས་གོས་དྲོ་བ་སྤྱོད་ལམ་མེ་ཡིས་བཅོས།།དེ་ལྟར་མ་བཅོས་ནད་རྒྱས་སྲོག་ལ་གཏོད།།སྟོབས་ཆུང་ནད་ལ་དང་པོ་སྤྱོད་ལམ་གཟབ།།དེས་མ་ཞི་ན་ཕན་གནོད་ཟས་ཀྱིས་བཅོས།།དེས་མ་ཞི་ན་བསིལ་དྲོད་སྨན་གྱིས་བཅོས།།གསུམ་གས་མ་ནོན་དཔྱད་ཀྱིས་ནད་ཡུལ་དབྱུང༌།།རླུང་དང་མཁྲིས་པ་བད་ཀན་ནད་རྐྱང་ལ།།དེ་ཉིད་ཞི་བྱ་གཞན་མ་ལངས་པར་བཅོས།།དེ་མ་ཤེས་ན་ལྡོག་རྒྱུ་བཅུ་གཉིས་འགྱུར།།ལོག་པས་རང་མ་ཞི་བར་གཞན་སྐྱེད་དེ།།རླུང་གི་ནད་ལ་ཁ་ཚའི་རོ་བསྟེན་ན།།རླུང་མ་ཞི་བར་བད་ཀན་མཁྲིས་པར་ལྡོག།མཁྲིས་པའི་ནད་ལ་ལན་ཚྭ་ཚ་བ་བསྟེན།།མཁྲིས་པ་མ་ཞི་བད་རླུང་གཉིས་སུ་ལྡོག།བད་ཀན་ནད་ལ་ཁ་དང་ལན་ཚྭ་བསྟེན།།བད་ཀན་མ་ཞི་རླུང་མཁྲིས་གཉིས་སུ་ལྡོག།མི་འཕྲོད་རྐྱེན་གྱིས་འདུས་པར་ལྡོག་པ་ཡོད།།ལྷག་པས་ནད་དེ་ཞི་ནས་གཞན་སློང་སྟེ།།མངར་དང་ལན་ཚྭས་རླུང་ཞི་བད་མཁྲིས་སྐྱེད།།ཚ་སྐྱུར་བད་ཀན་ཞི་ནས་རླུང་མཁྲིས་སྐྱེད།།མངར་ཁས་མཁྲིས་པ་ཞི་ནས་བད་རླུང་སྐྱེད།།ལྡན་འདུས་ནད་ལ་འདུ་བ་ཆ་མཉམ་པ།།ཨ་རུ་བྲག་ཞུན་འདུ་བ་སྤྱི་རུ་སྙོམས།།གནས་དང་ནད་གཞི་སོ་སོའི་ཁ་འཛིན་ནི།།སྙིང་ལ་ཛཱ་ཏི་གློ་ལ་ཅུ་གང་སྟེ།།མཆིན་པར་གུར་ཀུམ་སྲོག་རྩར་ལི་ཤི་བཏང༌།།མཁལ་མར་སུག་སྨེལ་མཆེར་པར་ཀ་ཀོ་ལ།།ཕོ་བའི་ཁ་འཛིན་སེ་འབྲུ་པི་པི་ལིང༌།།མཁྲིས་པའི་ཁ་འཛིན་ཏིག་ཏ་གསེར་མེ་ཏོག།རླུང་ལ་ཛཱ་ཏི་སླེ་ཏྲེས་རུས་བཅུད་གསུམ།།བད་ཀན་མ་ནུ་འུ་སུ་བསེ་ཡབ་བཏང༌།།ཁྲག་ལ་བ་ཤ་ཀ་དང་ཧོང་ལེན་ཏེ།།ཆུ་སེར་སྤོས་དཀར་ཐལ་རྡོར་སོ་མ་ར།།གཉན་དང་གདོན་ལ་གླ་རྩི་གུ་གུལ་ནག།དེ་དག་གང་དང་གང་དགོས་རྟགས་དང་སྦྱར།།ཐམས་ཅད་འདུས་ན་ཀུན་ལ་ཁ་གནོན་བཏང༌།།ལྡན་འདུས་ཆ་མཉམ་གང་ཤས་ཆེ་བ་ལ།།གཉེན་པོའང་དེ་དང་བསྟུན་ལ་གང་མཐོ་མནན།།ཡང་ན་སྔ་ཕྱི་རེ་མོས་བཅོས་པའམ།།ཡང་ན་ལྟག་པ་སྤྲད་ལ་དུས་གཅིག་གཞོམ།།ཉིན་དགུང་མཚན་དགུང་མཁྲིས་པའི་ཚ་བ་བསད།།བསིལ་སྨན་བསིལ་ཟས་ཚ་བའི་དུས་དེར་བསྟེན།།སྲོད་དང་སྔ་དྲོ་ཕོ་བའི་མེ་དྲོད་གསོ།།དྲོད་སྨན་དྲོད་ཟས་བད་ཀན་གྲང་བ་གཞིལ།།དགོང་དང་ཐོ་རངས་རླུང་ལ་བརྔན་པ་སྦྱིན།།དྲོད་བཅུད་ཟས་སྨན་ཐོར་བུའི་རླུང་སྣ་བསླན།།ལྷག་ན་གང་ལྷག་དགྲར་ལྡང་ཕ་སྤུན་འདྲ།།ཆད་ན་གང་ཆད་སྐྱོང་དགོས་མོ་ངན་འདྲ།།དེས་ན་འདུ་བ་ལྷག་ཆད་མེད་པར་མཉམ།།ལུས་ཟུངས་བཟོ་རྒྱུ་འདྲ་བས་ཆུད་མི་གསན།།ཕོ་བ་ཞིང་ས་འདྲ་བས་མེ་དྲོད་གསོ།།དེ་ལྟར་ཤེས་ན་འཚོ་བྱེད་སྨན་པར་འགྱུར།།གནོད་བྱ་ཡུལ་དུས་རང་བཞིན་ན་ཚོད་དང༌།།ནད་ཁམས་གནས་དང་མེ་དྲོད་ཉམས་སྟོབས་དང༌།།གོམས་པ་འདི་བཅུས་ཕྲ་མོ་ཡན་ཆད་བརྟག།ཐམས་ཅད་མཚུངས་ན་གཉེན་པོས་ནོན་པར་བཏང༌།།དེ་མ་ཡིན་ན་འཚམ་ཚད་བསྟེན་པར་བྱ།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་ཁྱད་པར་གྱི་བཅོས་ཚུལ་རྒྱས་པར་བཤད་པའི་ལེའུ་སྟེ་ཉི་ཤུ་རྩ་བརྒྱད་པའོ།།